  Майя Бывальцева «Кышкыттэмлыко но ӟечлыко сюресъёс» программа улсын тупатыны кутскем Дэри — Изгурт трасса 80 процентлы дась. Со сярысь ивортӥз Удмуртиысь транспортъя но сюрес возёсъя министрлэсь ужзэ быдэсъясь Алексей Горбачёв. Сюреслэн вылыз быдэсак лэсьтэмын, кылиз на кенертон лэсьтыны но пусъёсты воштыны. Соин ик туннэ нуналлы объектлэн дасьлыкез 80 процент Алексей ГорбачёвСолэн верамезъя, тупатъянлэн дуныз одӥг иськемез понна 20 миллион манет пала луэ, нош сюреслэн кузьдалаез 5 сюрс 450 иськем. Отын выль технологиез куто, соя ресайклер (сюресъёсты тупатон понна машина) сюреслэн инъетэзлэсь выли люкетсэ изэ. Собере 4 процент цемент но 4 процент битум ватсало, озьы асфальто-бетонлэсь шобрет понна монолитной инъет кылдэ. Со бӧрсьы вылаз векчи пырыё асфальт поно. Министрлэсь ужзэ быдэсъясь верамъя, выль амал сярысь умой кылъёс вераз Сюресъёсъя федерал агентстволэн кивалтӥсез Роман Старовойт, солэн чакламезъя, сыӵе сюрес 30 ар сылоз. Эшшо одӥг выльдӥськон луиз георадарез кутон, со уже кутэм материалъёслэсь ташкессэс чакланы луонлык сётоз. «Георадарен возьматэм суредъя юанъёс кылдо ке, ми ӵошен басьтӥськомы керн но пусйиськомы со материалъёсты, кудъёсыз отын зэмзэ но кыллё но соослэсь зӧкталазэс», — ватсаз министрлэсь ужзэ быдэсъясь. Алексей Горбачёв вуоно арын Дэри ёросын мукет сюресъёсты но тупатъян борды басьтӥськыны быгатозы шуыса пусйиз. Тегъёс: Авто Удмуртия сюресъёс автозавод тупатъянужъёс  